BWG รับเต็มค่ากำจัดกากอุตสาหกรรมพุ่ง Q2/58 กำไรโตเกิน 80%
BWG เผยกำไรไตรมาส 2/58 โตกว่า 80% หลัง รายได้จากการให้บริการกำจัดกากอุตสาหกรรม และราคาค่ากำจัดกากอุตสาหกรรมถัวเฉลี่ยต่อตันเพิ่มขึ้น
13 ส.ค. 2558

บริษัท เบตเตอร์ เวิลด์ กรีน จำกัด (มหาชน) หรือ BWG รายงานผลการดำเนินงานไตรมาส 2/58 สิ้นสุดวันที่ 30 มิ.ย.58 (รวมบริษัทย่อย) มีกำไรสุทธิ 76.29 ล้านบาท หรือมีกำไรสุทธิ 0.024 บาทต่อหุ้น เพิ่มขึ้น 81.85% จากช่วงเดียวกันของปีก่อนที่มีกำไรสุทธิ 41.95 ล้านบาท หรือมีกำไรสุทธิ 0.056 บาทต่อหุ้น
ขณะที่ผลการดำเนินงานช่วง 6 เดือนแรกมีกำไรสุทธิ 137.86 ล้านบาท หรือ 0.043 บาทต่อหุ้น เพิ่มขึ้น 47.17% จากช่วงเดียวกันของปีก่อนที่มีกำไรสุทธิ 93.67 ล้านบาท หรือ 0.127 บาทต่อหุ้น
 
โดยกำไรในไตรมาสดังกล่าวที่เพิ่มขึ้นเนื่องจากบริษัทมีรายได้จากการให้บริการกำจัดกากอุตสาหกรรมเพิ่มขึ้น ขณะที่ราคาค่ากำจัดกากอุตสาหกรรมถัวเฉลี่ยต่อตันเพิ่มขึ้นเช่นกัน นอกจากนี้ยังมีรายได้จากการโอนกลับสำรองค่าเผื่อความเสียหายจากคดีฟ้องร้อง เนื่องจากบริษัทชนะคดีในศาลฎีกาในไตรมาสดังกล่าว